《题深溪草堂》
宋代·王称

草堂住在深溪里，四面窗开玩清泚。空翠长浮半壁阴，凉飙时傍虚帘起。

云收月堕吟幌明，雨过苔侵钓矶紫。心閒野鸟自忘机，客至谈玄聊隐几。

高情澹荡付琴尊，有时落魄不冠履。已知人境得蓬丘，恍若渔舟问桃水。

沧洲有约在投竿，白首何心怀帝里。祗今方怜世态薄，逢君况值丘壑美。

荷衣蕙带或可纫，也向溪头拾芳芷。

作者简介：眉州人，字季平。王赏子。累官承议郎知龙州。刻意史学，搜采北宋太祖至钦宗九朝事迹为《东都事略》，孝宗淳熙中洪迈修四朝国史时奏进，特授直秘阁。宁宗庆元间官至吏部郎中。又有《西夏事略》。